خواتین اور بچوں کی ترقیات کی وزارت
این سی پی سی آر نے ‘‘پاکسو: نفاذ اور متاثرین کی امداد کے پہلوؤں میں رکاوٹ پیدا کرنے والے عوامل’’ پر مغربی خطے کی علاقائی مشاورتی میٹنگ کا اہتمام کیا
بچوں کے حقوق کے تحفظ سے متعلق قومی کمیشن نے آج 26 جون 2022 کو گاندھی نگر، گجرات میں مغربی خطے کی ریاستوں/ مرکز کے زیر انتظام علاقوں کی ایک علاقائی مشاورتی میٹنگ کا اہتمام کیا۔ یہ میٹنگ نیشنل فارنسک سائنسز یونیورسٹی کے ساتھ اور این اے ایل ایس اے ، ایس وی پی این پی اے، اوربی پی آر اینڈ ڈی کے مشترکہ تعاون سے منعقد کی گئی تھی۔ گجرات کے وزیر داخلہ جناب ہرش رمیش سنگھوی اس مشاورت کے مہمان خصوصی تھے۔ ریاستوں/مرکز کے زیر انتظام علاقوں کے ڈسٹرکٹ لیگل سروس اتھارٹیز  کے تقریباً 300 نمائندے، اضلاع کے اسپیشل جوینائل پولیس یونٹ  کے سربراہان، فارنسک سائنس کے ماہرین اور 8 ریاستوں/مرکز کے زیر انتظام علاقوں یعنی گجرات، مدھیہ پردیش، مہاراشٹر، گوا، چھتیس گڑھ، جھارکھنڈ، دادر و نگر حویلی / دمن اور دیو سے بچوں کے حقوق کے تحفظ سے متعلق ریاستی کمیشن ، اوراین ایف ایس یو،این سی پی سی آر اور دیگر کے عہدیداروں نے مشاورتی میٹنگ میں حصہ لیا۔
اس سے قبل شمالی خطے کی ریاستوں/ مرکز کے زیر انتظام علاقوں کی علاقائی میٹنگ 2 اپریل 2022 کو نئی دہلی میں ہوئی تھی، مشرقی خطے کی ریاستوں/ مرکز کے زیر انتظام علاقوں کی 30 مارچ 2022 کو بھونیشور، اڈیشہ میں ہوئی تھی اور اسی موضوع پر ریاست وار میٹنگیں شمال مشرقی علاقے میں 22 سے 30 مارچ 2022 تک منعقد ہوئی تھیں۔
پاکسو ایکٹ، 2012 بچوں کے خلاف جنسی جرائم کو منضبط کرنے والے صنفی اعتبار سے غیر جانبدار خصوصی قانون کی فراہمی کے لیے نافذ کیا گیا ہے۔ اس ایکٹ کے نفاذ کے ذریعے بچوں کے جنسی جرائم کی اطلاع نہ دینے، جنسی زیادتی کے مقدمات کو نمٹانے میں طویل تاخیر اور بچوں کے خلاف ہونے والے جرائم کے لیے سخت سزاؤں کی عدم موجودگی کے مسائل کو حل کیا گیا۔ اس ایکٹ کے تحت دفعات بچوں کے جنسی جرائم کی رپورٹنگ کو لازمی قرار دیتی ہیں اور ہر ایک اتھارٹی/اسٹیک ہولڈر کے لیے مقررہ وقت کی پابندی فراہم کرتی ہیں جن پر مقدمات کو تیزی سے نمٹانے کے لیے عمل کرنے کی ضرورت ہے۔ تاہم قانون کے نفاذ کے بعد سے ظاہر ہوتا ہے کہ حکام کو امدادی خدمات کے لیے دفعات اور صلاحیت سازی کو سمجھنے میں اب بھی مسائل کا سامنا ہے۔
اس موقع پر خطاب کرتے ہوئے این سی پی سی آر کے چیئرپرسن جناب پریانک کانونگو نے اس بات پر روشنی ڈالی کہ پاکسو متاثرین کے لیے ملک میں شواہد کی جانچ کے لیے جانچ کی کافی سہولت نہیں ہے۔ تاہم این ایف ایس یو کے ساتھ ہمارا تعاون یقینی طور پر اس کمی کو پورا کرے گا۔ چیئرپرسن نے کہا کہ بچوں کے تحفظ کے شعبوں میں ریاست کے تمام ستون یعنی مقننہ، انتظامیہ اور عدلیہ ایک ساتھ کھڑے ہیں۔ انہوں نے کمیشن کے کچھ حالیہ اقدامات کا ذکر کیا جنہوں نے ضلعی سطح پر خلاصہ کی تیاری پر کام شروع کر دیا ہے۔ یہ مجموعہ مترجمین، ترجمان، معاون افراد اور مشیروں کے بارے میں ضلع وار معلومات حاصل کرے گا۔ یہ ایس سی پی سی آر، این سی پی سی آر اور دیگر عہدیداروں کو دستیاب کرایا جائے گا۔ اسی طرح کمیشن نے معلومات حاصل کرنے کے لیے ایک آن لائن ٹریکنگ میکانزم قائم کرنے کا عمل بھی شروع کر دیا ہے اور انفرادی پاکسو کیسوں کے تمام مطلوبہ عمل کو حاصل کیا جا سکتا ہے۔ یہ ٹریکنگ سسٹم شواہد بنانے اور عدالتی عمل کو تیز کرنے میں مدد دے گا۔ چیئرپرسن نے کہا کہ شرکاء سے اس مشاورت میں جو کچھ بھی سیکھا گیا اس سے بچوں کی مدد کرنے میں مدد ملے گی۔
گجرات کے وزیر داخلہ جناب ہرش رمیش سنگھوی نے گجرات میں جنسی جرائم سے بچوں کے تحفظ  ایکٹ کے موثر نفاذ کے لیے درکار تمام مناسب اقدامات کرنے کا یقین دلایا۔ انہوں نے مزید بتایا کہ گجرات پاکسو ایکٹ کو مؤثر طریقے سے نافذ کر رہا ہے۔ واقعہ کے ایک ہی دن پولیس کی طرف سے چارج شیٹ دائر کرنے کی مثالیں ہیں، ایس آئی ٹی ٹیم دن رات کام کرتی ہے جس کے نتیجے میں مجرم کو 68 دنوں کے اندر سزائے موت کا فیصلہ سنا دیا جاتا ہے۔ پاکسو کے نفاذ کے شعبے میں ریاست جنسی جرائم کے واقعات کو روکنے کے لیے بیداری پیدا کرنے کے مقصد کے ساتھ مجرموں کو سزا کے اثرات کی دستاویز بھی کر رہی ہے۔
بچوں کے حقوق کے تحفظ سے متعلق قومی کمیشن  ایک قانونی ادارہ ہے جسے پارلیمنٹ کے ایکٹ کے ذریعے قائم کیا گیا ہے۔ کمیشن کا اختیار اس بات کو یقینی بنانا ہے کہ تمام قوانین، پالیسیاں، پروگرام اور انتظامی طریقہ کار بچوں کے حقوق کے نقطہ نظر کے مطابق ہوں جیسا کہ بھارت کے آئین اور اقوام متحدہ کے بچوں کے حقوق کے کنونشن میں درج ہے۔ کمیشن کو جووینائل جسٹس ایکٹ، 2015، پاکسو ایکٹ، 2012 اور تعلیم کا حق، 2009 کی دفعات کے نفاذ کی نگرانی کی اہم ذمہ داری بھی سونپی گئی ہے۔ این سی پی سی آر کے پاس پاکسو ایکٹ، 2012، پاکسو رولز 2020، دفعہ 44 آر/ڈبلیو اور رول 12 کی نگرانی کا اختیار ہے، جس کے تحت یہ ریاستوں/مرکز کے زیر انتظام علاقوں سے معلومات طلب کرکے پاکسو ایکٹ کے نفاذ کی صورتحال پر نظر رکھتا ہے: 1۔ خصوصی عدالتوں کا قیام، 2۔ خصوصی سرکاری استغاثہ کی تقرری، 3۔ پاکسو ایکٹ، 2012 کے نفاذ کے لیے اسٹیک ہولڈرز کے لیے تمام ریاستوں/مرکز کے زیر انتظام علاقوں کی طرف سے رہنما خطوط کی تشکیل، 4۔ پولیس وغیرہ کی تربیت کے لیے ماڈیول کا عہدہ اور نفاذ، 5۔ ریاستی حکومت کے ذریعے اٹھائے گئے اقدامات۔ پاکسو ایکٹ کے بارے میں آگاہی پھیلانے کے لیے اور 6۔ جنسی استحصال کے رپورٹ شدہ کیسز اور ایکٹ کے تحت فراہم کردہ عمل کے تحت ان کے نمٹانے کے بارے میں خود یا متعلقہ ایجنسیوں سے معلومات اور ڈیٹا اکٹھا کریں۔
۔۔۔۔۔۔۔۔۔۔۔۔۔۔۔۔۔۔۔۔۔
ش ح۔م ع۔ع ن

(Visitor Counter : 76